
Fehérje adszorpció vizsgálata optikai és mechanikai elven működő jelölésmentes bioszenzorokkal

A bioszenzorok alkalmazása egyre fontosabb szerephez jut a gyógyszer- és anyagtudományokban, valamint az iparban is. A bonyolultabb problémák megoldásához folyamatosan megbízhatóbb és érzékenyebb eszközök kifejlesztésére van szükség. Tudományos diákköri munkánk során két, jelenleg fejlesztés alatt álló és különböző elven működő bioszenzor segítségével végeztünk méréseket. Feladatunk a két műszer tesztelése, érzékenységük megállapítása, valamint a kísérletek közben felmerülő problémák felderítése és megoldása volt. Kutatásunk során megismerkedtünk a berendezések alapvető elméleti és gyakorlati hátterével, valamint a kísérletekben használt anyagok tulajdonságaival, felhasználásával. Célunk eléréséhez külön-külön, illetve párhuzamosan is végeztünk méréseket a két eszközzel.
Az optikai elven működő bioszenzorikai méréseket a svájci Creoptix cég, GCI (ang. Grating Coupled Interferometry – Ráccsatolt interferometria) nevű műszerével végeztük. Az eszköz egy ipari projekt keretében nemrég került telepítésre a laboratóriumunkban, a világon az elsők között tesztelhettük ezt az új technikát. Kalibrációs –és próbaméréseink megnyitották az utat a műszer jövőbeni legfontosabb alkalmazási területe, az élő sejtek kitapadásának vizsgálata felé.
A másik, mechanikai elven működő bioszenzort, a QCM3000-t (ang. Quartz Crystal Microbalance – Kvarc kristály mikromérleg) a Microvacuum cég forgalmazza. Előnye, hogy az általa vizsgált biológiai vékonyrétegekről (fehérjék, kitapadt sejtek) az optikai szenzorok adatait mintegy kiegészítve mechanikai információt is nyerhetünk. A kísérletek során nyert adatok feldolgozásához egy MATLAB algoritmust fejlesztettünk, valamint alapvető kalibrációs méréseket is végeztünk a műszeren.
Munkánkat a Központi Fizikai Kutatóintézet Műszaki Fizikai és Anyagtudományi Intézet Nanobioszenzorikai Laboratóriumában végeztük. Kutatásunk hozzájárult a későbbi kísérletek megalapozásához, valamint értékes gyakorlati tapasztalatokat is szereztünk a laboratóriumi munkában.
 



